ভাইসেরার যুদ্ধ

**ভাইসেরার যুদ্ধ** (আধুনিক আলজেরিয়ার বিসক্রা ) ছিল ৬৮২ বা ৬৮৩ সালে সংঘটিত একটি সামরিক সংঘর্ষ। এটি রাজা কুসাইলার নেতৃত্বাধীন রোমান-বার্বার বাহিনী ও তাদের আফ্রিকীয় বাইজেন্টাইন মিত্র এবং সেনাপতি উকবা ইবনে নাফির (কৈরবানের প্রতিষ্ঠাতা) নেতৃত্বাধীন আরব উমাইয়া সেনাবাহিনীর মধ্যে সংঘটিত হয়। উকবা ইবনে নাফি তার সঙ্গীদের নিয়ে উত্তর আফ্রিকায় একটি অভিযান পরিচালনা করেন। এভাবে তিনি আটলান্টিক মহাসাগরে পৌঁছেছিলেন এবং সেখান থেকে দক্ষিণে দ্রা ও সুস নদী পর্যন্ত অগ্রসর হন। ফেরার পথে ভাইসেরার দক্ষিণে তাবুদা নামক স্থানে বারবার-বাইজেন্টাইন জোটের অতর্কিত আক্রমণের মুখে পড়ে তিনি পরাজিত ও নিহত হন।
## যুদ্ধ
উকবা ইবনে নাফি সুস আল-আকসার অঞ্চলের জাজুলায় পৌঁছালে সেখানে বসবাসকারী বিভিন্ন গোত্রকে ইসলামের দাওয়াত প্রদান করেন এবং তারা সবাই ইসলাম গ্রহণ করে। এরপর তিনি কৈরবানে ফিরে যাওয়ার সিদ্ধান্ত নেন। ফেরার পথে আরো বহু গোত্র তাঁর দাওয়াতে সাড়া দিয়ে ইসলামে প্রবেশ করে এবং তাদের মধ্য থেকে কিছু লোক উকবার সেনাবাহিনীতে যোগ দেয়। এই যাত্রাপথে উকবা তাঁর সঙ্গী শাকিরকে বর্তমান মারাকেশ ও এসসাওইরার মধ্যবর্তী অঞ্চলে অবস্থিত তানসিফত উপত্যকায় রেখে যান, যাতে তিনি বারবারদের ইসলামের মৌলিক শিক্ষা দিতে পারেন। এই স্থানটি পরে তাঁর নাম অনুসারে *রিবাত শাকির* বা *রিবাত সিদি শাকির* বা স্থানীয় উচ্চারণে *সিদি শিকর* নামে পরিচিতি লাভ করে। এই পর্যন্ত উকবা তেমন কোনো বড় প্রতিরোধের সম্মুখীন হননি। তবে তিনি যখন দুক্কালা অঞ্চলে প্রবেশ করে সেখানকার জনগণকে ইসলামের আহ্বান জানান, তখন তারা তা প্রত্যাখ্যান করে এবং বাহ্যত তার বিরুদ্ধে ষড়যন্ত্র করে। ফলে উকবা তাদের বিরুদ্ধে যুদ্ধ করেন এবং তাদের পরাজিত করেন। কিন্তু এই যুদ্ধে মুসলিমদের বড় ক্ষয়ক্ষতি হয়; অনেক সৈনিক ও কয়েকজন নেতা শহিদ হন। এই কারণে ঐ স্থানটি “শহীদদের কবরস্থান” নামে পরিচিত হয়ে ওঠে। এরপর তিনি হস্কুরা অঞ্চলে পৌঁছান। কিছু গবেষকের মতে, সেখানে আরেকটি যুদ্ধ সংঘটিত হয় এবং মুসলিমরা এতে পরাজিত হয়। অন্যদিকে কিছু ঐতিহাসিক মনে করেন যে, হস্কুরার বারবাররা যুদ্ধ না করেই পালিয়ে যায় এবং এর পরে আর কেউ উকবার বিরুদ্ধে প্রতিরোধ গড়ে তোলেনি।

এরপর উকবা যখন তাবনা শহরে পৌঁছান, তখন তিনি তাঁর অধিকাংশ সৈন্যকে কৈরবানে ফেরত পাঠান এবং মাত্র প্রায় ৩০০ জন সৈন্য তাঁর সাথে থাকে, যাদের অধিকাংশই সাহাবি ও তাবেঈন ছিলেন। এই সুযোগে কুসায়লা রোমান ও ফ্রাঙ্ক ও কিছু অমুসলিম বারবার গোত্রের সাথে জোট গঠন করে প্রায় ৫০,০০০ সৈন্যের একটি বিশাল সেনাবাহিনী সংগঠিত করেন। তিনি জাব অঞ্চলের তাহুদা নামক স্থানে উকবা ও তাঁর ছোট বাহিনীর পথরোধ করেন। শত্রুর বিশাল বাহিনী দেখে উকবা নিশ্চিত হন যে, তাঁর শেষ সময় এসে গেছে। তিনি আবুল মুহাজির দিনারকে মুক্ত করে দেন এবং তাকে পূর্ব দিকে ফিরে যেতে বলেন। একইভাবে তিনি অন্যান্য মুসলিম সৈন্যকেও ফিরে যাওয়ার অনুমতি দেন। কিন্তু আবুল মুহাজির ও অন্যান্য সৈন্যরা তা প্রত্যাখ্যান করেন। এমনকি আবুল মুহাজির নিজের বাঁধন খোলার প্রস্তাবও নাকচ করেন, যাতে তিনি পিছু হটার প্রলোভনে না পড়েন। এরপর সবাই ঘোড়া থেকে নেমে যায় এবং তরবারির খাপ ভেঙে ফেলে। খুব শীঘ্রই উকবা ও তাঁর সৈন্যরা কুসায়লার বাহিনীর সাথে এক অসম যুদ্ধে লিপ্ত হয়। এই যুদ্ধে উকবা, আবুল মুহাজির ও তাঁর অধিকাংশ সৈন্য শহীদ হন। তবে মুহাম্মদ ইবন আওস আনসারি ও ইয়াজিদ ইবনে খালফ আল-আবসি তাদের হাতে বন্দী হন। পরে মুসলিম বারবার নেতা ইবনে মাসাদ তাদের মুক্তিপণ দিয়ে উদ্ধার করেন এবং কৈরবানের গভর্নর জুহায়ের ইবনে কায়েস আল-বালাবির কাছে পাঠিয়ে দেন।

## তথ্যসূত্র
বিষয়শ্রেণী:উমাইয়া খিলাফত জড়িত লড়াই
বিষয়শ্রেণী:উমাইয়া খিলাফতের ইতিহাস
বিষয়শ্রেণী:৬৮০-এর দশকের সশস্ত্র সংঘাত
বিষয়শ্রেণী:৬৮২
বিষয়শ্রেণী:অসম্পূর্ণ যুদ্ধ নিবন্ধ
বিষয়শ্রেণী:বাইজেন্টাইন সাম্রাজ্য জড়িত লড়াই
বিষয়শ্রেণী:আরব-বাইজেন্টাইন যুদ্ধের লড়াই